自是妾之罪
作者：曾丰
朝代：宋

paragraphs: 妾生昭君村，國色少所逮。
固羞著紅紫，亦懶傅粉黛。
少時姆教嚴，稍稍攻組繪。
針機參太玄，綫道得三昧。
坐貧姑貿遷，不就村市儈。
朅去長安遊，幾入未央賣。
其如主市司，所好與妾背。
一金陽不酬，翻謂索價大。
永言妾所挾，未道美無對。
猶欺西蜀錦，豈數南海貝。
厥價誠不廉，其理獨何怪。
况妾所索價，似亦非分外。
售否委自然，於妾無利害。
古女不上工，肯犯出閫戒。
追思妾初謀，輕發良獨悔。
雅負傾城姿，來爲倚市態。
人得賤視之，自是妾之罪。